**(ร่าง ฉบับปรับปรุง 17-2-2016 เพิ่มเติมในบทที่ 1 - 2)**

**แผนยุทธศาสตร์ฟื้นฟูการประกาศข่าวดีขึ้นใหม่ คริสตศักราช 2016** **[[1]](#footnote-1)**

**ของพระศาสนจักรคาทอลิกในประเทศไทย**

***“ศิษย์พระคริสค์เจริญชีวิตประกาศข่าวดีใหม่” [[2]](#endnote-1)***

**วิสัยทัศน์ (VISION)**

ศิษย์พระคริสต์ ชุมชนแห่งความรัก เอื้ออาทร เป็นหนึ่งเดียว เจริญชีวิตประกาศข่าวดีใหม่

**พันธกิจ (MISSION)**

พระศาสนจักรคาทอลิกในประเทศไทย มุ่งอุทิศตนสู่การเป็น “ศิษย์ธรรมทูต”

1. ดำเนินชีวิตเป็นหนึ่งเดียวกับพระบุคคลพระคริสตเจ้า
2. เจริญชีวิตเป็นประจักษ์พยานด้วยความรักตามคุณค่าพระวรสาร เป็นชุมชนแห่งความรักและดำเนินชีวิตเรียบง่าย
3. ประกาศข่าวดีใหม่และเสริมสร้างพระอาณาจักรของพระเจ้า
4. ให้ความเคารพต่อคุณค่า ศักดิ์ศรีความเป็นมนุษย์ รัก รับใช้ผู้ยากไร้ และร่วมใจรักษ์สิ่งแวดล้อม
5. สืบสานวัฒนธรรมและเสวนากับพี่น้องต่างความเชื่อ

**บทที่ 1 “ศิษย์พระคริสต์”**

**ยุทธศาสตร์ที่ 1 พัฒนาศักยภาพศิษย์พระคริสต์** (เทียบ กฤษฎีกา ข้อ 5, 6)

**วัตถุประสงค์**

1. เพื่อให้ศิษย์พระคริสต์รู้จักพระคริสต์เจ้าอย่างแท้จริงและมีความสนิทสัมพันธ์กับพระคริสตเจ้า
2. เพื่อให้ศิษย์พระคริสต์ดำเนินชีวิตสอดคล้องกับความเชื่อ โดยการปฏิบัติตามพระวาจาของ พระเจ้าและสำนึกถึงบทบาทในการประกาศข่าวดีใหม่ตามพระบัญชาของพระคริสตเจ้า
3. เพื่อให้ศิษย์พระคริสต์เป็นประจักษ์พยานด้วยชีวิตตามแบบอย่างพระคริสตเจ้าและเจริญชีวิตหมู่คณะในความเป็นจิตหนึ่งเดียวกันของชุมชนพระศาสนจักร
4. เพื่อให้ศิษย์พระคริสต์เป็นบุคคลที่เปี่ยมด้วยความรัก ความห่วงใย เอาใจใส่ช่วยเหลือเกื้อกูลกันเฉกเช่นคริสตชนในยุคแรก

**กิจกรรม/โครงการ**

1. จัดอบรมด้านความเชื่อ หลักคำสอน และวิถีชีวิตที่มีพระเยซูคริสตเจ้าเป็นศูนย์กลางให้กับคริสตชนทุกเพศ ทุกวัย ทุกอาชีพ อย่างเป็นระบบต่อเนื่อง
2. จัดให้มีหลักสูตรและทีมอบรมการเป็น “ศิษย์ธรรมทูต” อย่างต่อเนื่อง
3. จัดตั้งสถาบันพัฒนาคริสตชนฆราวาส (โรงเรียนศิษย์พระคริสต์) [[3]](#endnote-2)
4. จัดให้มีการอบรมฟื้นฟูจิตใจศิษย์พระคริสต์อย่างสม่ำเสมอ

**ยุทธศาสตร์ที่ 2 พัฒนาชีวิตและพันธกิจการประกาศข่าวดีใหม่ที่ของชุมชนพระศาสนาจักร (ชีวิตหมู่คณะในวิถีชีวิตคริสตชน)** (เทียบกฤษฎีกา ข้อ 6, 7)

**วัตถุประสงค์**

1. เพื่อให้ศิษย์พระคริสต์ผู้เป็นสมาชิกของสถาบันต่างๆ ในวิถีชีวิตคริสตชนเติบโตในความเชื่อและสามารถเข้าร่วมพันธกิจประกาศข่าวดีใหม่
2. เพื่อฟื้นฟูชีวิตชีวิตศิษย์พระคริสต์ ชีวิตหมู่คณะให้มีความกระตือรือร้น เร่าร้อนในชีวิตความเชื่อ ในการประกาศข่าวดีใหม่
3. เพื่อให้ชีวิตหมู่คณะในวิถีชีวิตคริสตชน เจริญชีวิตเป็นหนึ่งเดียวกันกับสมาชิกและชีวิตหมู่คณะอื่น

**กิจกรรม/โครงการ**

1. จัดอบรมคริสตชนทุกระดับให้มีจิตตารมณ์ “จิตสาธารณะ”
2. จัดกิจกรรมให้ความช่วยเหลือผู้ด้อยโอกาสทางสังคมและผู้ยากไร้ทุกประเภท
3. จัดให้มีการออกเยี่ยมเยียน พบปะเพื่อนพี่น้องทุกหมู่คณะและชุมชน
4. ส่งเสริม สนับสนุนและประสานให้มีกิจกรรมร่วมสืบสานวัฒนธรรมในแต่ละท้องถิ่นร่วมกัน
5. ส่งเสริม สนับสนุนและประสานให้มีการทำกิจกรรมด้านศาสนสัมพันธ์อย่างสม่ำเสมอ

**บทที่ 2 “เจริญชีวิต”**

**ยุทธศาสตร์ที่ 3 เสริมสร้างชีวิตศิษย์พระคริสต์ให้เป็นชีวิตเหมือนพระคริสตเจ้า** (เทียบกฤษฎีกา ข้อ 8,9)

**วัตถุประสงค์**

1. เพื่อให้ศิษย์พระคริสต์มีชีวิตแห่งความรักและการอุทิศตนตามแบบพระคริสตเจ้า
2. เพื่อให้ศิษย์พระคริสต์เป็นดั่งกระจกเงาสะท้อนชีวิตพระคริสตเจ้าด้วยแบบอย่างที่ดีและสามารถแบ่งปันประสบการณ์ชีวิตอารยธรรมแห่งรักแก่กันและกันและแก่ทุกคน
3. เพื่อให้ชุมชนศิษย์พระคริสต์มีอารยธรรมแห่งรัก มีชีวิตแห่งความเป็นหนึ่งเดียวกันโดยการดำเนินชีวิตตามพระวาจาของพระเจ้า
4. เพื่อให้ศิษย์พระคริสต์มีสายใยรัก สนิทสัมพันธ์กับพระเจ้าและเพื่อนมนุษย์ด้วยการเจริญชีวิตภาวนาโดยยึดพระเยซูเจ้าเป็นศูนย์กลาง

**กิจกรรม/โครงการ**

1. จัดอบรมและพัฒนา “ศิษย์ธรรมทูต” ให้มีจิตตารมณ์และรู้กระบวนการในการทำงานเป็นทีม
2. จัดอบรมศิษย์พระคริสต์ทุกระดับให้เห็นคุณค่าและศักยภาพของคนอื่นๆ
3. จัดอบรม “ศิษย์ธรรมทูต” ให้เข้าใจกระบวนการการประกาศข่าวดีอย่างถูกต้อง
4. จัดอบรมศิษย์พระคริสต์ทุกระดับให้เกิดความกระหายในการประกาศข่าวดี

**ยุทธศาสตร์ที่ 4 ส่งเสริมศิษย์พระคริสต์ให้เป็นหนึ่งเดียวกับพระคริสตเจ้า** (เทียบกฤษฎีกา ข้อ 10,11)

**วัตถุประสงค์**

1. เพื่อให้ศิษย์พระคริสต์ได้ตระหนักในการปฏิบัติศาสนกิจแห่งความเชื่อด้วยความร้อนรน
2. เพื่อให้ศิษย์พระคริสต์ที่ได้รับประสบการณ์แห่งความเชื่อ ความรักจากพระเจ้าสามารถถ่ายทอด แบ่งปันประสบการณ์ชีวิตแก่กันและกัน
3. เพื่อให้ศิษย์พระคริสต์ที่ได้สัมผัสประสบการณ์แห่งความเชื่อและความรักของพระเจ้าอย่างลึกซึ้ง เป็นแรงบันดาลใจให้คนอื่นได้เปิดใจ ยอมรับการเป็นศิษย์ของพระคริสต์
4. เพื่อให้ศิษย์พระคริสต์ได้ปฏิบัติกิจเมตตา ช่วยเหลือพี่น้องผู้ยากไร้และบุคคลชายขอบของสังคม

**กิจกรรม/โครงการ**

1. จัดให้มีการอบรมฟื้นฟูชีวิตคริสตชนทุกระดับเพื่อเข้าถึงการพบพระบุคคลของพระคริสต์ (ดู ยุทธศาสตร์ที่ 1)
2. จัดให้มีกิจกรรมด้านจิตภาวนา รู้จักการภาวนาอย่างถูกต้อง และมีสถานบำเพ็ญภาวนา
3. ใช้วิธีการ AsIPA[[4]](#endnote-3) หรือ / และวิธีการอื่นที่ส่งเสริมการมีพระคริสต์เป็นศูนย์กลางชีวิตศิษย์
4. นำภูมิปัญญาท้องถิ่นมาใช้เพื่อให้ศิษย์พระคริสต์เข้าถึงการเป็นหนึ่งเดียวกับองค์พระคริสต์

**ยุทธศาสตร์ที่ 5 ส่งเสริมพระวาจา ศีลศักดิ์สิทธิ์และการภาวนาให้เป็นท่อธารหล่อเลี้ยงชีวิตศิษย์พระคริสต์**

(เทียบกฤษฎีกา ข้อ 12)

**วัตถุประสงค์**

1. เพื่อให้ศิษย์พระคริสต์ได้รับการหล่อเลี้ยงให้เติบโต ด้วยอาหารจากโต๊ะพระวาจาและโต๊ะศีลมหาสนิท
2. เพื่อให้ศิษย์พระคริสต์เจริญชีวิตในอารยธรรมแห่งรัก และร่วมชีวิตสนิทสัมพันธ์กับพระเจ้าและเพื่อนมนุษย์
3. เพื่อให้ศิษย์พระคริสต์ได้มีการพบปะ เสวนา ภาวนา ศึกษา ไตร่ตรองพระวาจาในรูปแบบวิถีชุมชนคริสตชนย่อย

**กิจกรรม/โครงการ**

1. จัดอบรมฟื้นฟูชีวิตคริสตชนในด้านพระคัมภีร์ ศีลศักดิ์สิทธิ์และพิธีกรรม
2. จัดให้มีกิจกรรมหลากหลายเพื่อเข้าถึงพระคัมภีร์และรับศีลศักดิ์สิทธิ์บ่อยๆ
3. ปรับปรุงพิธีกรรมให้สื่อความหมายและมีประสิทธิผลผลต่อการดำเนินชีวิตประจำวัน
4. ส่งเสริมให้ศิษย์พระคริสต์อ่าน ศึกษาและไตร่ตรองพระวาจาอย่างลึกซึ้ง และนำพระวาจาไปใช้ในการเจริญชีวิตและแบ่งปันแก่คนอื่น
5. ส่งเสริมให้มีการรำพึงภาวนาในครอบครัว หมู่คณะ มีการเฝ้าศีลและการสวดสายประคำอย่างสม่ำเสมอ

**ยุทธศาสตร์ที่ 6 พัฒนาและส่งเสริมศิษย์พระคริสต์ให้เป็นศิษย์ธรรมทูต** (เทียบกฤษฎีกา ข้อ 13, 14)

**วัตถุประสงค์**

1. เพื่อให้ศิษย์พระคริสต์มีความเข้าใจ ตระหนักรู้บทบาท หน้าที่ของตนและมีจิตวิญญาณการเป็นศิษย์ธรรมทูต
2. เพื่อให้ศิษย์ธรรมทูตได้ร่วมกันศึกษา วิเคราะห์สภาพจริงของพระศาสนจักรในบริบทสังคมไทย เพื่อหาแนวทางที่เหมาะสมในการประกาศข่าวดีใหม่
3. เพื่อให้วิถีชุมชนคริสตชนย่อย เป็นวิถีทางหลักในการฟื้นฟูชีวิตและการอบรมปลูกฝังความเชื่อ คริสตชน
4. เพื่อให้ศิษย์พระคริสต์ที่มีบรรยากาศอารยธรรมแห่งรัก จะได้เป็นเซลล์ชีวิตต้นแบบพระกายทิพย์ของพระคริสตเจ้าในชุมชนแห่งความเชื่อ
5. เพื่อให้วิถีชุมชนคริสตชนย่อย เป็นสนามและฐานการประกาศข่าวดีใหม่ (เป็นทั้ง INPUT PROCESS OUTPUT)
6. เพื่อให้ศิษย์พระคริสต์ทุกระดับ ร่วมแรงร่วมใจเป็นหนึ่งกับพระสังฆราช ดุจเป็นร่างกายเดียวกันในการประกาศข่าวดีเพื่อเสริมสร้างอาณาจักรของพระเจ้า
7. เพื่อให้ศิษย์พระคริสต์มีจิตตารมณ์ในการทำงานเป็นทีม ยอมรับความแตกต่างและเคารพสิทธิของกันและกัน

**กิจกรรม/โครงการ**

1. กิจกรรมเยี่ยมเยียนครอบครัวและบุคคลที่ประสบความทุกข์ยาก
2. กิจกรรมให้ความช่วยเหลือครอบครัวหรือบุคคลที่ยากไร้
3. กิจกรรมบำเพ็ญประโยชน์ต่อส่วนรวม
4. กิจกรรมดูแล เอาใจใส่ผู้สูงอายุและคนพิการ
5. ให้สภาพระสังฆราชทบทวนและปรับปรุงงานด้านสังคม (Caritas) ให้สนองตอบการประกาศข่าวดีอย่างแท้จริง
6. ให้พระศาสนจักรท้องถิ่นประชาสัมพันธ์รณรงค์ส่งเสริมสนับสนุนกิจการคณะธรรมทูตไทย

**บทที่ 3 “ประกาศข่าวดีใหม่”**

**ยุทธศาสตร์ที่ 7 ปลุกจิตสำนึกการมีส่วนร่วมของศิษย์พระคริสต์ทุกระดับของพระศาสนจักรเพื่อการ**

**ประกาศข่าวดีใหม่** (เทียบ กฤษฎีกา ข้อ 13, 14, 15)

**วัตถุประสงค์**

1. เพื่อให้ศิษย์พระคริสต์ทุกคนจะได้เป็นเชื้อแป้ง เป็นเกลือดองแผ่นดินและเป็นแสงสว่างส่องโลก (ข้อ 14)
2. เพื่อให้ผู้อภิบาลและผู้ร่วมงานอภิบาลได้เอาใจใส่ ติดตามคริสตชนที่พลัดหลงกลับสู่การเป็นหนึ่งเดียวกันของสมาชิกในครอบครัวพระศาสนจักร (ข้อ 14)
3. เพื่อให้ศิษย์พระคริสต์ทุกระดับเห็นความสำคัญ มีความกล้าหาญและอุทิศตนในการประกาศข่าวดีใหม่กับพี่น้องคริสตชนต่างนิกายและพี่น้องต่างความเชื่อ
4. เพื่อศิษย์พระคริสต์ทุกระดับมีความร้อนรนที่จะแบ่งปันประสบการณ์ความรักของพระเจ้าแก่บุคคลอื่น (ข้อ 13)

**กิจกรรม/โครงการ**

1. ให้พระศาสนจักรท้องถิ่นเอาใจใส่อบรมคำสอนผู้ที่เป็นคริสตชนและผู้ที่สนใจสมัครเป็นคริสตชนอย่างเป็นระบบต่อเนื่อง [[5]](#endnote-4)
2. ให้พระศาสนจักรท้องถิ่นสนใจและเอาใจใส่ “วิถีชุมชนวัด” [[6]](#endnote-5)อย่างจริงจัง เพื่อใช้เป็นกระบวนการสำคัญของการแบ่งปันประสบการณ์ความรักของพระเจ้าให้แก่กันและกัน
3. จัดกิจกรรมอบรมแบบเข้มข้นให้คริสตชนทุกคนเข้าใจและรับรู้บทบาทหน้าที่ของตนในการประกาศข่าวดี
4. จัดให้มีการอบรมหลักสูตรแบบครูคำสอนแก่ “ศิษย์ธรรมทูต”
5. จัดให้สถาบันบ้านอบรมการเป็นพระสงฆ์ นักบวชทุกแห่งมีหลักสูตรเกี่ยวกับการประกาศข่าวดี
6. จัดให้มีการเสวนาแลกเปลี่ยนประสบการณ์ความเชื่อและชีวิตกับเพื่อนพี่น้องต่างนิกายและต่างความเชื่อ (ข้อ 29, 30, 31)
7. จัดประชุมเสวนาแลกเปลี่ยนประสบการณ์การประกาศข่าวดี
8. จัดกิจกรรมความสัมพันธ์ระหว่างบ้าน วัด โรงเรียน (บวร) ให้เป็นรูปธรรมชัดเจน
9. จัดให้มีการอบรมสื่อเทคโนโลยี สื่อศึกษา เพื่อใช้ในการประกาศข่าวดี และตั้งกลุ่มผู้เชี่ยวชาญในการนำและสนับสนุนการใช้สื่อในการประกาศ
10. ส่งเสริมให้คริสตชนฆราวาสมีบทบาทในกิจกรรมต่างๆ ของพระศาสนจักร

**ยุทธศาสตร์ที่ 8 เตรียมและพัฒนาบุคลาภิบาลของพระศาสนาจักรให้เป็นนายชุมพาบาลและเป็น**

**ธรรมทูต** (เทียบ กฤษฎีกา ข้อ 15, 16, 17, 18, 19)

**วัตถุประสงค์**

1. เพื่อให้พระสังฆราช พระสงฆ์ สังฆานุกร ผู้รับเจิมถวายตนดำเนินชีวิตเป็นประจักษ์พยาน เป็นแบบอย่างที่ดีแก่ผู้ร่วมงานอภิบาลและกับพี่น้องทุกสถานภาพสังคม
2. เพื่อให้พระสังฆราชพระสงฆ์และสังฆานุกร เป็นผู้นำและเอาใจใส่ผู้ร่วมงานอภิบาลในการประกาศข่าวดีใหม่
3. เพื่อให้พระสังฆราช พระสงฆ์และสังฆานุกรเอาใจใส่ ดูแล ห่วงใยติดตามลูกแกะของตนและใส่ใจลูกแกะอื่น

**กิจกรรม/โครงการ**

1. ให้พระศาสนจักรท้องถิ่นมีการเตรียมและพัฒนาบุคลาภิบาลให้เป็นผู้นำที่ดี ครอบคลุมทุกมิติของงานอภิบาล ทั้งในด้านพระคัมภีร์ เทววิทยา คำสอนด้านสังคม พิธีกรรม ศีลศักดิ์สิทธิ์ ฯลฯ และวิชาการบริหารที่เพียงพอและสอดคล้องกับสถานการณ์สังคมปัจจุบัน
2. ให้มีการอบรม พัฒนาชีวิตจิตของบุคลาภิบาล (เสริมต่อกิจกรรมในข้อ 1) อย่างต่อเนื่อง
3. ให้สถาบันนักบวชทุกคณะมีการเตรียมและพัฒนาบุคลากรในการเป็นธรรมทูต
4. ให้ทุกภาคส่วนมีแผนอภิบาลและประกาศข่าวดีใหม่ต่อผู้อพยพจากประเทศเพื่อนบ้านและร่วมมือกับประเทศเหล่านั้นในการร่วมกันประกาศข่าวดีแก่ชาวเอเชีย และเป็นต้นแก่ประชาคมอาเซียน

**ยุทธศาสตร์ที่ 9 ส่งเสริมและพัฒนาสถาบันครอบครัวให้เป็นบ่อเกิดชีวิตทุกมิติของความเป็นมนุษย์**

(เทียบ กฤษฎีกา ข้อ 20, 22, 24)  
**วัตถุประสงค์**

1. เพื่อฟื้นฟูสถาบันครอบครัวให้เป็นพระศาสนจักรระดับบ้าน เป็นสถาบันแห่งความรัก รับใช้ และเป็นหนึ่งเดียวกันอย่างแท้จริง
2. เพื่อให้ครอบครัวเป็นสถานที่ที่เพาะบ่มและถ่ายทอดชีวิตมนุษย์ทุกมิติ

**กิจกรรม/โครงการ**

1. จัดกิจกรรมฟื้นฟูสมาชิกในครอบครัวให้รู้จักหน้าที่ รักและรับใช้ซึ่งกันและกันโดยมีพระเยซูเจ้าเป็นศูนย์กลาง
2. จัดอบรมฟื้นฟูชีวิตครอบครัวอย่างเป็นระบบต่อเนื่อง
3. จัดให้มีการอบรมเยาวชนให้มีความเชื่อเข้มแข็งเพื่อเตรียมสู่ชีวิตครอบครัว
4. จัดให้มีคู่มือหรือหลักสูตรเพื่ออบรมคู่บ่าวสาวก่อนพิธีแต่งงาน และเป็นต้นสำหรับคาทอลิกที่แต่งงานกับคู่สมรสศาสนาอื่น ให้เข้มแข็งที่จะยืนหยัดในความเชื่อ พร้อมที่จะร่วมชีวิตในความแตกต่าง และมีชีวิตที่เป็นประจักษ์พยานให้คู่สมรสสัมผัสคุณค่าของคริสตชน
5. จัดทำการสำรวจ เพื่อติดตามและอภิบาลครอบครัวที่ประสบปัญหาในด้านต่างๆ
6. จัดทำพิธีแต่งงานให้เรียบร้อยสำหรับผู้ที่ใช้ชีวิตร่วมกันโดยไม่มีข้อขัดขวางทางกฎหมายของพระศาสนจักร
7. ส่งเสริมให้ทุกครอบครัวร่วมกันอ่านพระคัมภีร์ ร่วมกันไตร่ตรองพระวาจาและภาวนาร่วมกันอย่างสม่ำเสมอ
8. ส่งเสริมให้ทุกครอบครัวเข้าร่วมเป็นหนึ่งเดียวกันกับครอบครัวอื่นในรูปแบบวิถีชีวิตชุมชนคริสตชน (วิถีชุมชนวัด)

**ยุทธศาสตร์ที่ 10 สร้างและพัฒนาเยาวชนให้เป็นผู้นำรุ่นใหม่และเป็นความหวังใหม่ของการประกาศ**

**ข่าวดี** (เทียบ กฤษฎีกา ข้อ 21)  
**วัตถุประสงค์**

1. เพื่อพัฒนาเยาวชนให้มีจิตวิญญาณการเป็นทูตแห่งสันติภาพ เป็นปัจจุบัน และอนาคตของพระศาสนจักร
2. เพื่ออบรมและพัฒนาเยาวชนให้เจริญชีวิตตามคุณค่าพระวรสาร
3. เพื่อปลูกฝังค่านิยม วัฒนธรรม และประเพณีที่ดีงามให้แก่เยาวชน
4. เพื่อให้เยาวชนมีทัศนคติที่ถูกต้องต่อคุณค่าและศักดิ์ศรีของตนเองและผู้อื่น
5. เพื่อให้เยาวชนมีวิจารณญาณ คิดวิเคราะห์ ไตร่ตรองอย่างรอบคอบและตัดสินใจเลือกในสิ่งที่ถูกต้อง เหมาะสม

**กิจกรรม/โครงการ**

1. ให้พระศาสนจักรท้องถิ่นจัดการสำรวจ ทำข้อมูลสารสนเทศเกี่ยวกับเยาวชนให้ครบทุกด้านและติดตามเยาวชนที่ประสบปัญหาในด้านต่างๆ
2. ให้แต่ละองค์กรและสถาบันของพระศาสนจักรเห็นความสำคัญและเอาใจใส่ต่องานอภิบาลเยาวชน โดยจัดกิจกรรมอบรมเยาวชนในทุกมิติ เป็นต้นมิติทางสังคม อย่างเป็นระบบต่อเนื่อง เพื่อเตรียมและพัฒนาศักยภาพของเยาวชนสู่มิติใหม่แห่งการประกาศข่าวดี
3. ส่งเสริมให้เยาวชนมีส่วนร่วมรับผิดชอบกิจกรรมทางสังคมศาสนาในทุกองค์กรของพระศาสนจักร โดยจัดให้มีกิจกรรมที่หลากหลายและสร้างสรรค์ในการพัฒนาเยาวชนด้านจิตสาธารณะ
4. จัดให้มีการอบรมเยาวชนในการใช้สื่อต่างๆ เพื่อให้รู้เท่าทัน มีวิจารณญาณ มีสติในการดำเนินชีวิต
5. ให้สถาบันหลักทางสังคม บ้าน วัด โรงเรียน (บวร) เป็นฐานและสนามเพาะบ่มชีวิตกระแสเรียกของเยาวชน
6. ให้พระศาสนจักรท้องถิ่นมีศูนย์ดำรงธรรม [[7]](#endnote-6) เพื่อสิทธิเด็กและเยาวชน

**ยุทธศาสตร์ที่ 11 ส่งเสริมสนับสนุนให้วิถีชีวิตชุมชนคริสตชน (วิถีชุมชนวัด) เป็นวิถีหลักสำคัญของงาน**

**อภิบาลศิษย์พระคริสต์** (เทียบ กฤษฎีกา ข้อ 6, 7, 13, 22, 23) **วัตถุประสงค์**

1. เพื่อให้ชุมชนศิษย์พระคริสต์ระดับชุมชนย่อยๆ [[8]](#endnote-7) ได้มีโอกาสมารวมกันเพื่อสวดภาวนา ศึกษาพระคัมภีร์ แบ่งปันประสบการณ์ในการเจริญชีวิตเป็นประจักษ์พยานแก่กันและกัน และมีฐานที่มั่นคงด้านความเชื่อเพื่อการประกาศข่าวดีใหม่
2. เพื่อให้ชุมชนศิษย์พระคริสต์มีความรัก สมานสามัคคีเป็นน้ำหนึ่งใจเดียวกัน แบ่งปันและรับใช้กันและกัน ตลอดจนมีโอกาสได้ปรึกษาหารือในการแก้ไขและป้องกันปัญหาต่างๆ ของชุมชนร่วมกัน

**กิจกรรม/โครงการ**

1. จัดอบรมพัฒนาศิษย์พระคริสต์ทุกระดับให้เข้าใจกระบวนการวิถีชีวิตชุมชนคริสตชน (วิถีชุมชนวัด) อย่างลึกซึ้ง
2. จัดอบรมพัฒนาแกนนำวิถีชีวิตชุมชนคริสตชน (วิถีชุมชนวัด) อย่างเป็นระบบต่อเนื่อง
3. จัดให้มีการชุมนุมวิถีชีวิตชุมชนคริสตชน (วิถีชุมชนวัด) ในแต่ละแห่งตามความเหมาะสม
4. จัดให้มีการศึกษาดูงานวิถีชีวิตชุมชนคริสตชน (วิถีชุมชนวัด) ตัวอย่างของแต่ละท้องถิ่น
5. จัดให้มีทีมประสานงานจากส่วนกลางออกติดตาม เยี่ยมเยียน ให้กำลังใจอย่างสม่ำเสมอ
6. จัดให้มีเครื่องหมายแสดงความยินดีสำหรับวิถีชีวิตชุมชนคริสตชน (วิถีชุมชนวัด) ดีเด่น ทั้งในระดับประเทศและระดับท้องถิ่น

**ยุทธศาสตร์ที่ 12 ส่งเสริมสนับสนุนสภาภิบาลสังฆมณฑลและวัดให้เป็นเสาหลักในการขับเคลื่อนวิถี**

**ชีวิตชุมชนคริสตชน (วิถีชุมชนวัด) และงานอภิบาลของพระศาสนจักร** (เทียบ

กฤษฎีกา ข้อ 20, 21, 22, 23)  
**วัตถุประสงค์**

1. เพื่อให้สภาภิบาลของวัดและสังฆมณฑลได้ตระหนักรู้ถึงบทบาท สิทธิและหน้าที่ของตน และทำหน้าที่อย่างเต็มศักยภาพ
2. เพื่อให้คริสตชนทุกระดับเข้าใจ ตระหนักรู้ถึงบทบาทสำคัญของสภาภิบาลและร่วมงานกับสภาภิบาลฯ
3. เพื่อให้สภาภิบาลเป็นฐานและเป็นพลังขับเคลื่อนนโยบายต่างๆ ของพระศาสนจักรสู่เป้าหมาย
4. เพื่อให้ศิษย์พระคริสต์ได้มีส่วนร่วมในการพัฒนางานอภิบาลของพระศาสนจักร

**กิจกรรม/โครงการ**

1. จัดให้มีเอกสารประกาศชัดเจนและให้มีการอบรมคริสตชนทุกระดับให้เข้าใจถึงบทบาทของสมาชิกสภาภิบาลวัด
2. จัดให้มีการคัดเลือกสมาชิกสภาภิบาลด้วยความโปร่งใสและเป็นธรรม
3. ส่งเสริมให้สภาภิบาลวัดเป็นกำลังสำคัญในกิจกรรมอภิบาลและประกาศข่าวดี ร่วมทั้งมีกิจกรรมด้านสังคมกับเพื่อนพี่น้องต่างความเชื่อและต่างนิกาย
4. จัดให้มีเครื่องหมายแสดงความยินดีสำหรับสภาภิบาลวัดดีเด่นทั้งในระดับสังฆมณฑลและระดับประเทศ
5. จัดให้มีการศึกษาดูงานสภาอภิบาลวัดตัวอย่างเพื่อแลกเปลี่ยนเรียนรู้ซึ่งกันและกัน

**ยุทธศาสตร์ที่ 13 พัฒนาสถานศึกษาคาทอลิกให้เป็นฐานและสนามสำคัญของการประกาศข่าวดีใหม่**

(เทียบ กฤษฎีกา ข้อ 23, 25)  
**วัตถุประสงค์**

1. เพื่อให้ผู้รับผิดชอบสถานศึกษาคาทอลิกทุกระดับตระหนักในบทบาทการเป็น “ศิษย์ธรรมทูต” ที่จะต้องประกาศข่าวดี
2. เพื่อให้ครูและบุคลากรทางการศึกษาทุกระดับตระหนักในพันธกิจสำคัญที่ต้องประกาศข่าวดี
3. เพื่อให้สถานศึกษาทุกระดับมีความโดดเด่นด้านอัตลักษณ์และเอกลักษณ์คาทอลิก [[9]](#endnote-8)
4. เพื่อให้ผู้เรียนทุกคนในสถานศึกษาคาทอลิกได้รู้จักพระเจ้า สัมผัสความรักและความเมตตาของพระองค์

**กิจกรรม/โครงการ**

1. จัดอบรมพัฒนาจิตใจผู้บริหารและบุคลากรทางการศึกษาให้มีจิตตารมณ์การเป็น “ศิษย์ธรรมทูต”
2. จัดให้ครูคาทอลิกทุกคนร่วมกันภาวนา แบ่งปันพระวาจาในรูปแบบของวิถีชีวิตชุมชนคริสตชน (วิถีชุมชนวัด)
3. จัดให้มีฝ่ายจิตตาภิบาลในสถานศึกษาคาทอลิกทุกระดับ
4. จัดกิจกรรมการเรียนการสอนให้เป็น “โรงเรียนวิถีคริสต์” ที่เน้นอัตลักษณ์และเอกลักษณ์การศึกษาคาทอลิก
5. บูรณาการแผนการเรียนรู้ทุกกลุ่มสาระให้รู้จักหน้าที่ รับผิดชอบและมีคุณธรรมสอดคล้องกับคุณค่าพระวรสาร
6. จัดกิจกรรมที่เน้นจิตสาธารณะให้ผู้เรียนทุกระดับ
7. จัดให้นักเรียนคาทอลิกได้เรียนคริสตศาสนธรรม (คำสอน) อย่างเป็นระบบต่อเนื่อง
8. จัดอบรมให้ผู้เรียนคาทอลิกมีจิตตารมณ์การเป็นยุวธรรมทูต
9. จัดกิจกรรมที่ส่งเสริมให้ผู้เรียนได้ออกไปสัมผัสและมีโอกาสแบ่งปันและรับใช้คนยากไร้ ผู้สูงอายุ ผู้ป่วย คนพิการอย่างสม่ำเสมอ
10. ให้สถานศึกษาคาทอลิกทุกระดับจัดให้มีพิธีกรรมทางศาสนาอย่างสม่ำเสมอ
11. ให้สถานศึกษาคาทอลิกทุกระดับมีหลักสูตรและอบรมด้านศาสนสัมพันธ์และคริสตศาสนจักรสัมพันธ์
12. ให้สถานศึกษาคาทอลิกทุกระดับมีชมรมรักษ์ธรรมชาติและสิ่งแวดล้อม

**บทที่ 4 ขอบฟ้าใหม่เพื่อการประกาศข่าวดีใหม่**

**ยุทธศาสตร์ที่ 14 สร้างศิษย์พระคริสต์ให้เป็นประจักษ์พยานด้านความยากจน ดำรงชีวิตสมถะ เรียบ**

**ง่ายและพอเพียง** (เทียบ กฤษฎีกา ข้อ 26)

**วัตถุประสงค์**

1. เพื่อให้ศิษย์พระคริสต์ทุกระดับมีวิถีชีวิตสมถะ ยากจน เรียบง่ายและพอเพียง
2. เพื่อให้ศิษย์พระคริสต์ทุกระดับมีหัวใจรักและรับใช้ผู้ยากไร้ เห็นความสำคัญและเอาใจใส่ต่อคนยากจนทุกประเภท

**กิจกรรม/โครงการ**

1. จัดอบรมศิษย์พระคริสต์ทุกระดับให้มีจิตใจอุทิศตนเสียสละ มีจิตตารมณ์จิตสาธารณะเพื่อคนยากไร้ ด้อยโอกาส รู้จักแบ่งปันเพื่อคนอื่น
2. ให้พระศาสนจักรท้องถิ่นจัดลำดับความสำคัญของกิจกรรมในการเยียวยา ช่วยเหลือผู้ยากไร้ทุกประเภท
3. จัดกิจกรรมรณรงค์ในการใช้ทรัพยากรให้คุ้มค่าและเกิดประโยชน์สูงสุด
4. ให้องค์กรและบุคลากรของพระศาสนจักรเข้าไปมีส่วนร่วมในการออกกฎหมายและจัดการด้านงบประมาณอย่างโปร่งใส ยุติธรรม

**ยุทธศาสตร์ที่ 15 สร้างศิษย์พระคริสต์ให้ความเคารพต่อคุณค่าและศักดิ์ศรีของตนเองและผู้อื่น**

(เทียบ กฤษฎีกา ข้อ 26, 27)

**วัตถุประสงค์**

1. เพื่อให้ศิษย์พระคริสต์ทุกคนตระหนักและให้ความเคารพต่อคุณค่า ศักดิ์ศรีของตนและผู้อื่นและร่วมมือกันปกป้องสิทธิและศักดิ์ศรีความเป็นมนุษย์
2. เพื่อให้พระศาสนจักรท้องถิ่นถือเป็นนโยบายสำคัญเร่งด่วนในการกำหนดแผนงานอภิบาลและพันธกิจฟื้นฟูการประกาศข่าวดีขึ้นใหม่ เพื่อปกป้องสิทธิมนุษยชนทุกประเภทและช่วยเหลือผู้ประสบปัญหาในมิติต่างๆ

**กิจกรรม/โครงการ**

1. ให้สภาพระสังฆราชมีหน่วยงานเพื่อปกป้องสิทธิและศักดิ์ศรีของมนุษย์ และช่วยเหลือผู้ประสบปัญหาด้านสิทธิมนุษยชนโดยร่วมมือภาคีเครือข่ายกับองค์กรภาครัฐและองค์กรเอกชนอื่นๆ
2. ให้พระศาสนจักรท้องถิ่นจัดทำแผนงานอภิบาลด้านสิทธิมนุษยชนให้ครอบคลุมทุกมิติ และมีศูนย์ดำรงธรรม [[10]](#endnote-9)
3. ให้มีการสำรวจติดตามผู้ที่ถูกละเมิดสิทธิในด้านต่างๆ และจัดทำเป็นระบบข้อมูลสารสนเทศสำหรับใช้ในงานสิทธิมนุษยชน
4. จัดอบรมศิษย์พระคริสต์ทุกเพศ ทุกวัย เพื่อให้มีจิตอาสาในการช่วยเหลือผู้ประสบภัยในมิติต่างๆ
5. ให้พระศาสนจักรท้องถิ่นมีศูนย์ประสานงานและอบรมพัฒนาด้านอาชีพเพื่อยกระดับความเป็นอยู่ของชุมชนวัด
6. ให้พระศาสนจักรท้องถิ่นมีแผนงานอภิบาลด้านผู้สูงวัยเป็นรูปธรรมชัดเจน

**ยุทธศาสตร์ที่ 16 สร้างศิษย์พระคริสต์ให้มีจิตสำนึก เคารพสิ่งสร้าง ตระหนักในการรักษาระบบนิเวศ**

**และสร้างกลไกในการป้องกันภัยพิบัติทางธรรมชาติ** (เทียบ กฤษฎีกา ข้อ 28)

**วัตถุประสงค์**

1. เพื่อปลุกจิตสำนึกศิษย์พระคริสต์ทุกระดับให้มีความกตัญญูต่อพระผู้สร้างและเคารพสิ่งสร้างทุกประเภท
2. เพื่อให้ศิษย์พระคริสต์ทำหน้าที่ดูแล ปกป้อง รักษาสิ่งสร้างที่พระผู้สร้างทรงมอบให้ทุกคนเพื่อเจริญชีวิตร่วมกันอย่างมีศักดิ์ศรี
3. เพื่อให้พระศาสนจักรท้องถิ่นมีการบริหารจัดการทรัพยากรธรรมชาติแบบมีส่วนร่วมอย่างเป็นธรรมและยั่งยืน
4. เพื่อให้ศิษย์พระคริสต์ได้ตระหนักถึงผลกระทบของการเปลี่ยนแปลงสภาพภูมิอากาศและสภาพแวดล้อมอื่นๆ
5. เพื่อให้พระศาสนจักรท้องถิ่นมีแผนงานในการป้องกันและรับมือกับภัยพิบัติทางธรรมชาติ

**กิจกรรม/โครงการ**

1. จัดอบรมศิษย์พระคริสต์ทุกระดับให้มีจิตสำนึกร่วมกันในการดูแล ปกป้องและรักษาสิ่งสร้าง ไม่มีชีวิตฟุ้งเฟ้อ ใช้จ่ายเกินความจำเป็น กินอยู่เกินควร
2. ให้พระศาสนจักรท้องถิ่นมีแผนงานด้านระบบนิเวศและสิ่งแวดล้อมชัดเจน
3. ให้พระศาสนจักรจัดทำแผนงานอภิบาลด้านสิ่งสร้างแบบองค์รวมและมีส่วนร่วมของทุกฝ่าย
4. จัดกิจกรรมรณรงค์การใช้ทรัพยากรให้เกิดผลคุ้มค่า เน้นความพอดี พอเพียงและพอประมาณ
5. จัดให้มีโครงการ 5R ในการใช้ทรัพยากรและสิ่งของเครื่องใช้ในชีวิตประจำวัน

(หมายเหตุ 5R = 1. Reject 2. Reduce 3. Repair 4. Reuse 5. Recycle)

1. จัดให้มีการประชุมเสวนาเรื่องธรรมชาติ ภูมิอากาศ พลังงานและสภาพแวดล้อมในเวทีต่างๆเพื่อการแลกเปลี่ยนเรียนรู้
2. ให้พระศาสนจักรระดับวัดมีชมรมรักษ์สิ่งแวดล้อม
3. จัดกิจกรรมรณรงค์ปลูกต้นไม้คนละ 1 ต้นต่อปี

**ยุทธศาสตร์ที่ 17 สร้างศิษย์พระคริสต์ให้ความเคารพต่อคุณค่าทางวัฒนธรรม ความเชื่อ และสร้าง**

**จิตสำนึกในการเข้าถึงคุณค่าทางวัฒนธรรมประเพณี ความเชื่อของเพื่อนพี่น้องต่าง**

**นิกายและต่างความเชื่อ** (เทียบ กฤษฎีกา ข้อ 29, 30, 31) **วัตถุประสงค์**

1. เพื่อปลุกจิตสำนึกศิษย์พระคริสต์ทุกระดับให้ตระหนักว่าพระเยซูคริสตเจ้าได้มอบความรอดพ้นแก่มนุษย์ทุกคน โดยเห็นคุณค่าทางวัฒนธรรม ประเพณี และความเชื่อของตนและผู้อื่น
2. เพื่อให้ศิษย์พระคริสต์ได้แลกเปลี่ยนเรียนรู้ทางวัฒนธรรมขนบธรรมเนียมประเพณีและความเชื่อของเพื่อนพี่น้องอื่นๆ
3. เพื่อให้ศิษย์พระคริสต์ได้ใช้กระบวนการเสวนากับเพื่อนพี่น้องต่างความเชื่อสู่การประกาศข่าวดีใหม่
4. เพื่อสร้างโอกาสให้ศิษย์พระคริสต์ทุกคนเป็นประจักษ์พยานความรัก ความเมตตาของพระเจ้า
5. เพื่อให้ศิษย์พระคริสต์ทุกระดับได้สร้างความสัมพันธ์ฉันพี่น้อง และเป็นหนึ่งเดียวกันกับเพื่อนพี่น้องต่างนิกายและต่างความเชื่อ

**กิจกรรม/โครงการ**

1. จัดอบรมศิษย์พระคริสต์ทุกระดับให้เข้าใจและตระหนักรู้ว่าคุณค่าพระวรสารเป็นที่ยอมรับและมีคุณค่ากับทุกๆวัฒนธรรม ขนบธรรมเนียมประเพณี ความเชื่อและวิถีชีวิตของตนและของผู้อื่น
2. จัดให้มีเวทีเสวนาด้านศาสนสัมพันธ์เพื่อแลกเปลี่ยนเรียนรู้คุณค่าของกันและกัน
3. ให้พระศาสนจักรแต่ละท้องถิ่นมีแผนงานด้านศาสนสัมพันธ์เป็นรูปธรรมชัดเจน
4. จัดทำคู่มือหรือเอกสารด้านศาสนสัมพันธ์เพื่อศึกษาให้เกิดการรู้จริง รู้ลึก รู้รอบและรู้เขารู้เรา
5. ส่งเสริมและสนับสนุนกิจกรรมทุกอย่างที่เป็นการสืบสานคุณค่าที่ดีงามทางวัฒนธรรมขนบธรรมเนียมประเพณีของแต่ละท้องถิ่น
6. ให้ชุมชนศิษย์พระคริสต์แต่ละแห่งร่วมมือกับองค์กร สถาบันอื่นที่จัดกิจกรรมด้านศาสนา วัฒนธรรมและประเพณีต่างๆ
7. ส่งเสริมให้ชุมชนศิษย์พระคริสต์ร่วมกันจัดทำสื่อด้านศาสนสัมพันธ์

**บทที่ 5 เครื่องมือและมาตรการเพื่อฟื้นฟูการประกาศข่าวดีขึ้นใหม่**

**ยุทธศาสตร์ที่ 18 พัฒนาโครงสร้างของพระศาสนจักรเพื่อฟื้นฟูการประกาศข่าวดีขึ้นใหม่อย่างมี**

**ประสิทธิภาพและเกิดประสิทธิผล** (เทียบ กฤษฎีกา ข้อ 32, 33, 34, 35) **วัตถุประสงค์**

1. เพื่อปรับปรุง เปลี่ยนแปลงโครงสร้างของพระศาสนจักรท้องถิ่นให้สามารถประกาศข่าวดีและอภิบาลผู้มีความเชื่อในสถานการณ์ทางสังคมโลกปัจจุบันได้อย่างมีประสิทธิภาพและเกิดประสิทธิผลมากยิ่งขึ้น
2. เพื่อให้การบริหารจัดการองค์กรต่างๆ ภายในพระศาสนจักรท้องถิ่นเป็นไปอย่างมีเอกภาพ
3. เพื่อให้ผู้รับผิดชอบองค์กรหรือหน่วยงานสำคัญของพระศาสนจักรท้องถิ่นมีหลักการบริหารแบบ ธรรมาภิบาลและตามคุณค่าพระวรสาร
4. เพื่อให้สถาบันและองค์กรคาทอลิกต่างๆ กำหนดนโยบาย แผนงานและระบบงานที่ชัดเจนเพื่อฟื้นฟูการประกาศข่าวดีขึ้นใหม่

**กิจกรรม/โครงการ**

1. จัดทำโครงสร้าง แผนภูมิของพระศาสนจักรให้ชัดเจนครอบคลุมงานทั้งหมด
2. ให้สถาบันและองค์กรคาทอลิกทุกแห่งจัดการบริหารและดำเนินงานต่างๆ แบบมีส่วนร่วม ยึดหลักธรรมาภิบาลและส่งเสริมความซื่อสัตย์สุจริตอย่างชัดเจน (ต่อต้านการช่อราษฎร์บังหลวงทุกรูปแบบ) และเปี่ยมด้วยจิตตารมณ์พระวรสาร
3. ให้สถาบันและองค์กรคาทอลิกทุกแห่งกำหนดแผนงานอภิบาลเพื่อฟื้นฟูการประกาศข่าวดีที่เป็นรูปธรรมชัดเจน โดยใช้กระบวนการ PDCA [[11]](#endnote-10)
4. จัดให้มีการอบรมผู้รับผิดชอบองค์กรและหน่วยงานต่างๆ ของพระศาสนจักร ให้เกิดความตระหนักของการปฏิบัติงานทุกพันธกิจสู่เป้าหมายเดียวกัน คือการประกาศข่าวดีใหม่
5. ให้มีการคัดเลือกบุคลากรที่มีความรู้ความสามารถ มีจิตวิญญาณตามพันธกิจของงานนั้นๆ (Put the right man on the right job in the right time at the right place)
6. ให้จัดผลตอบแทนให้บุคลากรที่ช่วยงานพระศาสนจักรอย่างยุติธรรมและเหมาะสม
7. จัดให้มีข้อมูลสารสนเทศภายในสถาบัน องค์กรที่เป็นปัจจุบันและมีการเชื่อมสัมพันธ์กับเครือข่ายอื่น ทั้งภาครัฐและเอกชน

**ยุทธศาสตร์ที่ 19 สร้างและพัฒนาองค์กรให้เป็นปึกแผ่นหนึ่งเดียวกันในการปฏิบัติพันธ**กิจ (เทียบ

กฤษฎีกา ข้อ 34, 35)

วั**ตถุประสงค์**

1. เพื่อให้บุคลากรทุกระดับมีจิตตารมณ์การทำงานเป็นทีม รักและผูกพันในพันธกิจร่วมกัน
2. เพื่อให้องค์กรคาทอลิกต่างๆ สร้างเครือข่าย ประสานสัมพันธ์กับองค์กรอื่นทั้งองค์กรภาครัฐและเอกชนเพื่อการแลกเปลี่ยนเรียนรู้ซึ่งกันและกัน
3. เพื่อให้ศิษย์พระคริสต์ทุกระดับมีการประสานสัมพันธ์ ร่วมมือ สนับสนุน ช่วยเหลือซึ่งกันและกัน

**กิจกรรม/โครงการ**

1. ให้พระศาสนจักรท้องถิ่นมีศูนย์หรือองค์กรที่ทำหน้าที่รวบรวมข้อมูลสารสนเทศงานอภิบาลในด้านต่างๆ และทำหน้าที่ประสานงานกับองค์กรอื่นทั้งภายในและภายนอกพระศาสนจักร
2. จัดให้มีการอบรมบุคลากรทุกฝ่ายของสถาบัน องค์กรต่างๆ ให้มีจิตตารมณ์และรู้กระบวนการการทำงานเป็นทีม มีความรู้สึกรักและเป็นเจ้าของกิจการร่วมกัน
3. ให้สื่อมวลชนคาทอลิกเป็นเครื่องมือในการสื่อสารเพื่อการทำงานสู่เป้าหมายเดียวกัน

**ยุทธศาสตร์ที่ 20 พัฒนาการบริหารทรัพยากรบนพื้นฐานความเสมอภาค เป็นธรรม และสมดุล** (เทียบ

กฤษฎีกา ข้อ 34, 35)

วั**ตถุประสงค์**

1. เพื่อให้ศิษย์พระคริสต์ตระหนักถึงคุณค่าของทรัพยากร รู้จักใช้อย่างคุ้มค่าและรักษาให้ยั่งยืน
2. เพื่อให้ศิษย์พระคริสต์ รู้จักจัดสรร แบ่งปันทรัพยากรทุกด้านด้วยความเสมอภาคเป็นธรรม
3. เพื่อสร้างจิตสำนึกศิษย์พระคริสต์ให้เป็นประจักษ์พยานถึงชีวิตจิตแห่งความเป็นหนึ่งเดียวกันในความรักและความยุติธรรม

**กิจกรรม/โครงการ**

1. จัดอบรมศิษย์พระคริสต์ทุกระดับให้เห็นความสำคัญของทรัพยากร และใช้ทรัพยากรที่มีให้เกิดผลอย่างคุ้มค่า
2. จัดอบรมศิษย์พระคริสต์ทุกระดับให้มีจิตสำนึกในการแบ่งปันทรัพยากรให้แก่กันและกัน
3. จัดให้มีเวทีเสวนาเพื่อเกิดการแลกเปลี่ยนเรียนรู้ด้านทรัพยากรในชุมชนต่างๆ

**ยุทธศาสตร์ที่ 21 สร้างและพัฒนาศักยภาพศิษย์พระคริสต์สู่การเป็น “ศิษย์ธรรมทูต”** (เทียบ กฤษฎีกา

ข้อ 36, 37)  
**วัตถุประสงค์**

1. เพื่อเป็นการปลูกฝังความเชื่อคริสตชนให้เจริญเติบโตเป็นความเชื่อแบบผู้ใหญ่
2. เพื่อให้ศิษย์พระคริสต์ทุกระดับได้ตระหนักและสำนึกการเป็น “ศิษย์ธรรมทูต” อย่างแท้จริง
3. เพื่อให้ศิษย์พระคริสต์ทุกระดับได้เจริญชีวิตเป็นประจักษ์พยานตามพันธกิจของตนอย่างมีประสิทธิภาพ
4. เพื่อให้ศิษย์พระคริสต์ได้มีส่วนร่วมในงานอภิบาลและงานประกาศข่าวดีใหม่

**กิจกรรม/โครงการ**

1. ให้พระพระศาสนจักรเร่งสร้างและดำเนินการ “โรงเรียนศิษย์พระคริสต์” ให้เป็นสถาบันพัฒนาคริสตชนฆราวาส
2. จัดอบรมฟื้นฟูความเชื่อศิษย์พระคริสต์ทุกระดับในด้านคริสตศาสนธรรม (คำสอน) พระคัมภีร์ ศีลศักดิ์สิทธิ์และพิธีกรรม
3. ให้โรงเรียนศิษย์พระคริสต์เป็นสถาบันในการส่งเสริมกระแสเรียกฆราวาสให้เป็น “ศิษย์ธรรมทูต”
4. ให้พระศาสนจักรท้องถิ่นเห็นความสำคัญงานด้านศาสนสัมพันธ์ทุกรูปแบบ
5. จัดอบรมฟื้นฟูจิตใจศิษย์พระคริสต์ด้านการภาวนาโดยการจัดเข้าเงียบอย่างเป็นระบบ ต่อเนื่อง

**ยุทธศาสตร์ที่ 22 ส่งเสริมสนับสนุนศิษย์พระคริสต์สู่กระแสเรียกการเป็นผู้อภิบาลและผู้ร่วมอภิบาล**

(เทียบ กฤษฎีกา ข้อ 38)  
**วัตถุประสงค์**

1. เพื่อส่งเสริม สนับสนุนกระแสเรียกการเป็นพระสงฆ์ สังฆานุกรถาวรและผู้รับเจิมถวายตนมากยิ่งขึ้น
2. เพื่อพัฒนาเด็กและเยาวชนให้เป็นปัจจุบันและอนาคตของสังคมและพระศาสนจักร
3. เพื่อให้บิดามารดาได้ตระหนักถึงบทบาทในการอบรมกระแสเรียกเบื้องต้นให้กับบุตรหลาน
4. เพื่อพัฒนาเด็กและเยาวชนให้มีจิตตารมณ์รักและรับใช้เพื่อนมนุษย์และสังคม
5. เพื่อให้สถาบันและบ้านอบรมต่างๆ ได้มีการพัฒนารูปแบบการอบรมให้เหมาะสมกับวัยและสถานการณ์ของสังคมโลกปัจจุบัน รวมทั้งการเป็นประชาคมอาเชียน (ASEAN COMMUNITY)
6. เพื่อเตรียมเด็กและเยาวชนให้ตอบสนองกระแสเรียกเพื่อเป็นผู้อภิบาลและผู้ร่วมอภิบาล

**กิจกรรม/โครงการ**

1. ส่งเสริมสนับสนุนสถาบันครอบครัวให้เป็นบ้านแห่งการเพาะบ่มกระแสเรียก
2. ให้สถานศึกษาคาทอลิกทุกแห่งเป็นสถานที่เพาะบ่มกระแสเรียกในทุกมิติ
3. ให้สถาบันและบ้านอบรมต่างๆ เอาใจใส่และมีคู่มือการอบรมที่ตอบโจทย์ของสถานการณ์ของสังคมปัจจุบัน
4. จัดให้มีการอบรมแก่ผู้ให้การอบรมของสถาบันและบ้านอบรมต่างๆ อย่างเป็นระบบ ต่อเนื่อง
5. ให้พระศาสนาจักรท้องถิ่นมีกองทุนเพื่อสนับสนุนกระแสเรียกการเป็นพระสงฆ์และนักบวช
6. ให้องค์กรที่สนับสนุนกระแสเรียก และองค์กรคาทอลิกอื่นๆ มีบทบาทสำคัญในการส่งเสริม สนับสนุนกระแสเรียก

**ยุทธศาสตร์ที่ 23 พัฒนาการใช้เทคโนโลยีและการสื่อสารเพื่อการอภิบาลและการประกาศข่าวดีใหม่**

(เทียบ กฤษฎีกา (ข้อ 39)  
**วัตถุประสงค์**

1. เพื่อพัฒนาสื่อ เทคโนโลยีทุกประเภทในงานอภิบาลและการฟื้นฟูการประกาศข่าวดีขึ้นใหม่ให้มีประสิทธิภาพมากยิ่งขึ้น
2. เพื่อจัดทำสื่อทุกชนิดให้เป็นเครื่องมือและอุปกรณ์ที่สำคัญในการประกาศข่าวดี
3. เพื่อสร้างศูนย์หรือหน่วยงานด้านเทคโนโลยีและการสื่อสารทุกประเภทให้ทันสมัยและมีคุณภาพ
4. เพื่อสร้างและผลิตบุคลากรด้านสื่อสารมวลชนให้มีอัตลักษณ์และเอกลักษณ์แบบคาทอลิก
5. เพื่อให้ศิษย์พระคริสต์ทุกคนมีความกล้าหาญและเป็นมโนธรรมทางสังคม

**กิจกรรม/โครงการ**

1. ให้พระศาสนจักรท้องถิ่นมีสถานีวิทยุหรือโทรทัศน์เพื่อการประกาศข่าวดี
2. ให้พระศาสนจักรส่วนกลางและสังฆมณฑลจัดสร้างหรือให้มีรายการวิทยุหรือโทรทัศน์อย่างน้อย 2 ช่องเป็นประจำทุกวัน/สัปดาห์ (รวม.....รายการ) และใช้สื่อสังคม (Social Media) เพื่อสื่อความเชื่อที่ถูกต้องของคาทอลิก วิถีชีวิตของคริสตชนและกิจกรรมเพื่อรับใช้สังคมอย่างมีความหมายและเป็นประจำ
3. จัดให้มีหลักสูตรอบรมการเป็นนักข่าวแบบคาทอลิก
4. จัดให้มีการเตรียมและพัฒนาบุคลากรและเครื่องมือ/อุปกรณ์ด้านเทคโนโยลีและการสื่อสารให้เพียงพอและมีคุณภาพ
5. ให้พระศาสนจักรมีทีมงานผลิตสื่อศึกษาทุกรูปแบบเพื่อการประกาศข่าวดี
6. จัดให้มีการอบรมศิษย์พระคริสต์ทุกระดับรู้จักการใช้เทคโนโลยี เครื่องมือสื่อสาร การรับรู้ข่าวสารต่างๆ เพื่อให้เกิดการรู้เท่าทัน สามารถแยกแยะและตัดสินใจในการเลือกบริโภคหรือปฏิเสธสื่อสังคม

**ยุทธศาสตร์ที่ 24 ส่งเสริมการประชาสัมพันธ์และรณรงค์แผนงานยุทธศาสตร์ฟื้นฟูการประกาศข่าวดี**

**ขึ้นใหม่ ค.ศ. 2016** (เทียบ กฤษฎีกา ข้อ 32, 40)  
**วัตถุประสงค์**

1. เพื่อศิษย์พระคริสต์ทุกระดับจะได้รับรู้ เข้าใจและตระหนักในแผนงานอภิบาลและแผนยุทธศาสตร์ฟื้นฟูการประกาศข่าวดีขึ้นใหม่ของพระศาสนจักรคาทอลิกไทย ค.ศ. 2016
2. เพื่อให้ศิษย์พระคริสต์ทุกระดับเกิดความเชื่อมั่นและให้ความร่วมมือในการดำเนินงานตามแผนยุทธศาสตร์สู่เป้าหมาย “การประกาศข่าวดีใหม่”

**กิจกรรม/โครงการ**

1. จัดตั้งให้มีคณะกรรมการกลางเพื่ออำนวยการแผนงานอภิบาลและแผนยุทธศาสตร์ฟื้นฟูการประกาศข่าวดีขึ้นใหม่ ค.ศ. 2016
2. ให้พระศาสนจักรท้องถิ่นมีการประชาสัมพันธ์ รณรงค์ เผยแพร่แผนยุทธศาตร์ฟื้นฟูการประกาศข่าวดีขึ้นใหม่แก่บรรดาศิษย์พระคริสต์ทุกระดับเพื่อให้เกิดการรับรู้ เข้าใจ ตระหนักและเชื่อมั่นในกฤษฎีกา [[12]](#endnote-11) ช่วยขับเคลื่อนแผนงานอภิบาลให้เป็นรูปธรรมและดำเนินการสู่เป้าหมายอย่างมีประสิทธิผล
3. จัดทำคู่มือแผนยุทธศาสตร์ฟื้นฟูการประกาศข่าวดีขึ้นใหม่ อาศัยผลการศึกษาเอกสารในกระบวนการสมัชชาใหญ่ ฯลฯ เพื่อให้เกิดความเข้าใจตรงกัน
4. ให้มีการติดตามผลการปฏิบัติงานตามแผนยุทธศาสตร์ทุกปี เพื่อให้เกิดการปฏิบัติอย่างมีผลสัมฤทธิ์ตามวัตถุประสงค์และเป้าหมาย

**เชิงอรรถ**

1. “แผนยุทธศาสตร์ฟื้นฟูการประกาศข่าวดีขึ้นใหม่ ค.ศ. 2016” (Strategic Plan for the New Evangelization, 2016) เป็นแผนงานซึ่งรวมทั้งแผนการอภิบาลและการประกาศข่าวดีเข้าด้วยกัน สากลนิยมมักเรียกอย่างกระชับว่า “Pastoral Plan”) [↑](#footnote-ref-1)
2. **“ศิษย์พระคริสต์เจริญชีวิตประกาศข่าวดีใหม่” (Christ’s Disciples living the New Evangelization)**

   โดยความหมายทั่วไป การประกาศข่าวดี (Evangelization) เป็นพันธกิจของพระศาสนจักร (หรือประชากรพระเจ้า) ซึ่งรวมทั้งการอภิบาล การเผยแผ่ธรรมและการนำข่าวดีไปสู่ผู้ที่ยังไม่รู้จักพระคริสต์ ผู้ที่เคยได้รับข่าวดีแล้วก็ยังต้องได้รับการประกาศอยู่เสมอ (re-evangelization) เพื่อมารู้จักและเจริญชีวิตเป็นศิษย์พระคริสต์เด่นชัดยิ่งขึ้น

   การประกาศข่าวดีใหม่ (New Evangelization) จึงเป็นการทำหน้าที่ในฐานะเป็นคริสตชนผู้ได้รับเลือกให้เป็นศิษย์ของพระเยซูคริสต์ มีความชื่นชมยินดีในความรักของพระเจ้าผู้ทรงรักเราก่อน ถึงกับส่งพระบุตรมาเป็นพระอาจารย์ของเรา มาเจริญชีวิตเป็นแบบอย่างและด้วยพระวาจาคำสอนเพื่อนำมนุษย์ทุกคนไปพบพระอาณาจักรของพระเจ้าในที่สุด พระคริสตเจ้าได้สั่งศิษย์ของพระองค์ “จงไปสั่งสอนนานาชาติให้มาเป็นศิษย์ของเรา” และ “จงสอนเขาให้ปฏิบัติตามคำสั่งทุกข้อที่เราให้แก่ท่าน” (มธ 28: 19-20) ด้วยการเจริญชีวิตเป็นแบบอย่างตามคำสอนของพระองค์ และด้วยการประกาศข่าวดีแห่งความรอดพ้นของพระองค์

   “ข่าวดี” ของพระคริสตเจ้าที่พระศาสนจักรประกาศ มีความใหม่อยู่เสมอ ไม่เคยเป็นอดีต ดังนั้น “การประกาศข่าวดีใหม่” จึงมิใช่นำสิ่งใหม่มาประกาศ แต่เป็นการทุ่มเทสรรพกำลัง “ฟื้นฟู” การประกาศข่าวดี “ขึ้นใหม่” สำหรับสังคมโลกในปัจจุบัน การประกาศข่าวดีใหม่นี้จึงต้องทำด้วยความใหม่ในความกระตือรือร้น (new ardor) ด้วยความใหม่ในวิธีการ (new methods) และด้วยความใหม่ในวิธีแสดงออก (new expressions)

   บ่อยครั้ง ศิษย์พระคริสต์มักไม่ค่อยตระหนักถึงพันธกิจนี้ด้วยสาเหตุนานาประการ ดังนั้นในทศวรรษหลังๆนี้จึงมี “การฟื้นฟูการประกาศข่าวดีขึ้นใหม่” ให้บรรดาศิษย์พร้อมที่จะก้าวออกไปเพื่อการมีส่วนร่วมอย่างสำคัญในการประกาศข่าวดีแห่งความรอดพ้น เจริญชีวิตที่เป็นประจักษ์พยานถึงคำสอนของพระอาจารย์ ด้วยความรัก เมตตา ต่อพี่น้องรอบข้าง มีความเป็นน้ำหนึ่งใจเดียวกันทั้งในชุมชนหรือในองค์กรต่างๆ [↑](#endnote-ref-1)
3. **สถาบันพัฒนาคริสตชนฆราวาส / โรงเรียนศิษย์พระคริสต์**

   การพัฒนาผู้อภิบาล (พระสงฆ์ นักบวช) เป็นงานสำคัญที่พระศาสนจักรจัดดำเนินการในรูปแบบสถาบันมาโดยตลอด (สามเณราลัย บ้านฝึกอบรมนักบวชของคณะต่างๆ) หลังจากซีนอตแห่งสยาม เมื่อ ค.ศ. 1664 แต่สำหรับฆราวาสซึ่งมีกว่าร้อยละ 99 ของคริสตชนทั้งมวล ยังไม่มีการจัดระบบการพัฒนาอย่างเป็นรูปธรรม

   ดังนั้น เพื่อให้คริสตชนฆราวาสซึ่งเป็นประชากรส่วนใหญ่ของพระศาสนจักร เป็นส่วนหนึ่งของพระกายของพระคริสตเจ้า ได้ตระหนักและมีจิตสำนึกต่อความเป็นศิษย์ มีพันธกิจที่พระเยซูเจ้ามอบให้ทุกคนที่ได้รับศีลล้างบาป ต้องประกาศพระเยซูเจ้าด้วยชีวิตและเป็นประจักษ์พยานท่ามกลางโลก ดำรงชีวิตโดยมุ่งนำความรัก ความเมตตาของพระเจ้าไปสู่คนรอบข้าง ในครอบครัว ในสังคม ในการทำงาน จึงมีความจำเป็นอย่างยิ่งที่จะต้องมีการสร้าง สนับสนุน ส่งเสริมและพัฒนาฆราวาสให้มีวุฒิภาวะเข้มแข็งมากขึ้น ทั้งในด้านความรู้ในคำสอนของพระอาจารย์ ทั้งในด้านประสบการณ์การพบปะกับพระบุคคลของพระคริสตเจ้า โดยมีหน่วยงานที่มีผู้เชี่ยวชาญในด้านต่างๆ ช่วยกันดูแลให้มีการจัดหลักสูตรที่หลากหลาย ครอบคลุม เข้าถึงได้โดยง่าย มีการจัดการอย่างเป็นระบบและต่อเนื่อง เพื่อพัฒนาบุคคลากรแบบองค์รวม ครบถ้วนในมิติของการดำรงชีวิตในสังคมปัจจุบัน ได้รับความรู้ที่เหมาะสมเป็นประโยชน์กับการงานอาชีพของแต่ละคน ขณะเดียวกันได้มีความเข้าใจในพระวาจาอย่างลึกซึ้งมากขึ้น มีความร้อนรนในกระแสเรียกของตนมากขึ้น มีส่วนร่วมในกิจการของพระศาสนจักรมากขึ้น ร่วมกันประกาศข่าวดีอย่างแข็งขันและเป็นเอกภาพ เป็นการสร้างศิษย์พระคริสต์ที่มีคุณภาพ เป็นแกลือและแสงสว่างส่องโลกต่อไป

   หลักสูตรที่จะต้องมีการพัฒนาขึ้นนั้น อาจใช้สื่อที่หลากหลายในการถ่ายทอด เพื่อใช้ในการให้ความรู้ อบรม แก่คริสตชนในแต่ละกลุ่มเป้าหมายอย่างมีประสิทธิผล [↑](#endnote-ref-2)
4. **AsIPA (Asian Integral Pastoral Approach)** คือ กระบวนการอภิบาลแบบบูรณาการของคริสตชนเอเชีย เพื่อสนับสนุนการเป็นพระศาสนจักรที่ทุกคนมีส่วนร่วม มีการบูรณาการให้เกิดความสมดุลในชีวิตคริสตชนระหว่างชีวิตฝ่ายจิตกับชีวิตทางด้านสังคม ระหว่างชีวิตส่วนบุคคลกับชีวิตชุมชน และระหว่างผู้นำพระศาสนจักรกับผู้ร่วมรับผิดชอบที่เป็นฆราวาส เน้นการฝึกอบรมฆราวาสในพันธกิจด้านงานอภิบาลของพวกเขาในชุมชนวัด ในพระศาสนจักรและในสังคมโลก มุ่งให้การอภิบาลชุมชนวัดมีพระคริสตเจ้าและชุมชนเป็นศูนย์กลาง กระบวนการนี้ได้สร้างเครื่องมือเพื่อฝึกอบรมให้บรรลุเป้าหมายดังกล่าว คือให้ผู้ร่วมกิจกรรมกลุ่มได้ค้นหาประสบการณ์ “การเป็นชุมชนวัดในวิถีชีวิตคริสตชนรูปแบบใหม่” (หรือวิถีชุมชนวัด) ด้วยตนเอง [↑](#endnote-ref-3)
5. **การอบรมต่อเนื่องสำหรับคริสตชนฆราวาส**

   การอบรมต่อเนื่องนี้ต้องดำเนินการอย่างเป็นกระบวนการ ครอบคลุมทุกด้าน จากพื้นฐานความเชื่อของฆราวาส ตัวอย่างคู่มือที่ใช้กันอย่างแพร่หลาย ได้แก่หนังสือ “ก้าวไปด้วยกัน” (Our Journey Together, by Oswald Hirmer) ซึ่งนอกจากนำเสนอกระบวนการรับผู้ใหญ่เข้าเป็นคริสตชน (The Rite of Christian Initiation of Adults หรือ RCIA) แล้ว ยังเหมาะสำหรับการอบรมต่อเนื่องสำหรับคริสตชนฆราวาสโดยทั่วไปด้วย เพราะประกอบด้วย 47 บทเรียน / กิจกรรมด้านคำสอนสำหรับชุมชนคริสตชน (A Guide for the Christian Community to accompany adult catechumens on their journey of faith.) [↑](#endnote-ref-4)
6. **วิถีชุมชนวัด คือ วิถีชีวิตคริสตชนรูปแบบใหม่ (A New Way of being Church)** ที่เน้นความเป็นชุมชน/หมู่คณะของผู้มีความเชื่อตามที่สหพันธ์สภาพระสังฆราชแห่งเอเชีย (FABC V, 1990) ได้สรุปและเสนอให้เป็นรูปแบบการเป็นประชากรพระเจ้าที่มีฐานอยู่ที่ “ชุมชนหรือหมู่คณะ” (community) ในทุกระดับ ไม่ว่าจะเป็นชุมชนคริสตชนย่อยๆ (BEC) ชุมชนวัด (Parish Church) สังฆมณฑล (Diocese) หรือพระศาสนจักรโดยรวม (Church) วิถีชีวิตคริสตชนดังกล่าวยังมีลักษณะเฉพาะ คือ มีชีวิตจิตแห่งความเป็นจิตหนึ่งใจเดียวกัน (Spirituality of Communion) เป็นชุมชนที่ทุกคน ไม่ว่าพระสงฆ์ นักบวชหรือ ฆราวาส ตระหนักและดำเนินชีวิตเสมือนเป็นพี่น้องกัน และต่างมีส่วนร่วมรับผิดชอบในพันธกิจของชุมชนตามบทบาทหน้าที่ของตน

   เหตุที่เราเรียกวิถีชีวิตคริสตชนรูปแบบใหม่นี้ว่า “วิถีชุมชนวัด” เพราะพระศาสนจักรยังคงถือว่าวัดเป็นเขตพื้นฐานเพื่อการอภิบาล แม้บ่อยครั้งสภาพความเป็นจริงในสังคมเมือง คริสตชนอาจอาศัยอยู่ห่างจากวัดที่ตนสังกัดก็ตาม ดังนั้น “วิถีชีวิต” ของคริสตชนที่พยายามเจริญชีวิตแบบพี่น้องเป็น “ชุมชน” ที่เอื้ออาทรต่อกันจำต้องเป็นมีเอกลักษณ์ของชุมชนศิษย์พระคริสต์ ดังเช่นชุมชนคริสตชนสมัยอัครสาวก (กจ 2: 42-47 และ กจ 4: 32-35) และตามที่มีกล่าวถึงในจดหมายนักบุญเปาโลถึงชาวโคโลสี 3: 12-17 [↑](#endnote-ref-5)
7. **ศูนย์ดำรงธรรม** เป็นศูนย์รับเรื่องและให้การบริการดูแลช่วยเหลือบุคคลที่ไม่ได้รับความเป็นธรรมและประสบปัญหาทางสังคม [↑](#endnote-ref-6)
8. **ชุมชนคริสตชนย่อยๆ (Basic Christian Communities หรือ BECs)** เป็นการรวมตัวของคริตชนบ้านใกล้เรือนเคียงในบรรยากาศของอารยธรรมแห่งความรัก เพื่อการมีชีวิตชุมชนหรือหมู่คณะอย่างเป็นรูปธรรม การมีปฏิสัมพันธ์ของสมาชิกในชุมชนคริสตชนย่อยๆ อาทิ การพบปะกันร่วมกันเพื่อแบ่งปันพระวาจา ภาวนา เฉลิมฉลองโอกาสสำคัญของสมาชิกชุมชน ตลอดจนให้การช่วยเหลือต่อกัน หรือต่อเพื่อนพี่น้องต่างความเชื่อในละแวกบ้านเดียวกัน ตามวิถีชีวิตคริสตชนแห่งการเป็นประจักษ์พยานพระคริสตเจ้าและความรักของพระเจ้า “วิถีชุมชน” เช่นนี้จึงเป็นฐานสำคัญของความสัมพันธ์ในระดับชุมชนวัด และต่างจากการรวมกลุ่มเพื่อทำกิจกรรมบางอย่างร่วมกัน แต่มิได้เน้นการมีปฏิสัมพันธ์ด้านชีวิตร่วมกัน ธรรมชาติของ BEC จึงมิใช่ “กลุ่ม” (Group) แต่เป็น “ชุมชน หรือ หมู่คณะ” (Community) [↑](#endnote-ref-7)
9. **อัตลักษณ์ของการศึกษาคาทอลิก (The Identify of Catholic Education)** หมายถึง คุณลักษณะที่โดดเด่นของการจัดการเรียนการสอนแบบบูรณาการกับคุณค่าพระวรสาร 21 ประการ ดังนี้

   คุณค่าที่ 1 ความเชื่อ อันเป็นพื้นฐานของทุกคุณค่า

   คุณค่าที่ 2-10 คือคุณค่าที่เป็นหน้าที่ต่อพระเจ้าและต่อตนเอง ได้แก่ ความจริง การไตร่ตรอง/ภาวนา มโนธรรม/วิจารณญาณ/ความกล้า

   หาญเชิงศีลธรรม อิสรภาพ ความยินดี ความเคารพ/ศักดิ์ศรี ความสุภาพถ่อมตน ความซื่อตรง และความเรียบง่าย

   คุณค่าที่ 11 ความรัก อันเป็นจุดหมายสูงสุดของทุกคุณค่า

   คุณค่าที่ 12-20 คือคุณค่าที่เป็นหน้าที่ต่อผู้อื่นและสิ่งสร้าง ได้แก่ เมตตา ความกตัญญูรู้คุณ การงาน/หน้าที่ การรับใช้ ความยุติธรรม

   สันติ/การคืนดี อภัย ความเป็นหนึ่ง/ความเป็นชุมชน และการพิศเพ่งสิ่งสร้าง/รักษ์ธรรมชาติ

   คุณค่าที่ 21 ความหวัง อันเป็นความมั่นคงของทุกคุณค่า

   **เอกลักษณ์การศึกษาคาทอลิก** หมายถึง สถานศึกษาที่มีการดำเนินการจัดการศึกษาอบรมตามหลักปรัชญาการศึกษาคาทอลิก โดยมุ่งเน้นพัฒนาผู้เรียนให้เป็นคนดี มีคุณลักษณะนิสัยโดดเด่นตามอัตลักษณ์ผู้เรียน [↑](#endnote-ref-8)
10. **ศูนย์ดำรงธรรม** เป็นศูนย์รับเรื่องและให้การบริการดูแลช่วยเหลือบุคคลที่ไม่ได้รับความเป็นธรรมและประสบปัญหา ทางสังคม [↑](#endnote-ref-9)
11. **PDCA** คือวงจรการบริหารงานเชิงคุณภาพ ประกอบด้วย

    P = Plan คือ การวางแผนงานจากวัตถุประสงค์และเป้าหมายที่ได้กำหนดขึ้น

    D = Do คือ การปฏิบัติตามขั้นตอนในแผนงานที่ได้เขียนไว้อย่างเป็นระบบและมีความต่อเนื่อง

    C = Check คือ การตรวจสอบผลการดำเนินงานในแต่ล่ะขั้นตอนของแผนงานว่ามีปัญหาอะไรเกิดขึ้น จำเป็นต้องเปลี่ยนแปลงแก้ไขแผนงานในขั้นตอนใด

    A = Action คือ การปรับปรุงแก้ไขส่วนที่มีปัญหา หรือถ้าไม่มีปัญหาใดๆ ก็ยอมรับแนวทางการปฏิบัติตามแผนงานที่ได้ผลสำเร็จ เพื่อนำไปใช้ในการทำงานครั้งต่อไป

    เมื่อได้วางแผนงาน (P) นำไปปฏิบัติ (D) ระหว่างการปฏิบัติก็ดำเนินการตรวจสอบ (C) พบปัญหาก็ทำการแก้ไขหรือปรับปรุง (A) การปรับปรุงก็เริ่มจากการวางแผนก่อน วนไปได้เรื่อยๆ จึงเรียกวงจร PDCA [↑](#endnote-ref-10)
12. **การรับรู้ เข้าใจ ตระหนักและเชื่อมั่นในกฤษฎีกา**

    ลักษณะเหล่านี้ เป็นเสมือนยุทธศาสตร์สำคัญ ซึ่งประกอบด้วย

    (ก) การสร้างการรับรู้ (Promote Awareness) โดยการสื่อสารถึงวัตถุประสงค์ของกฤษฎีกา

    (ข) ทำความเข้าใจ (Create Understanding) กับบุคคลที่เกี่ยวข้องในทุกระดับเพื่อให้เกิดการตระหนักและการยอมรับ

    (Induce Agreement)

    (ค) สร้างความเชื่อมั่น ความศรัทธาและการอุทิศตน (Sustain Belief, Faith, Commitment) จนเป็นศิษย์พระคริสต์อย่าง

    แท้จริง

    ในการดำเนินงานนี้จึงเสนอให้

    (1) ใช้วิธีการของ “วิถีชุมชนวัด” เป็นเครื่องมือสำคัญ (เทียบ กฤษฎีกา # 6, 9, 12, 22, 23)

    (2) จัดทำกระบวนการอบรมต่อเนื่องเพื่อพัฒนาศักยภาพของศิษย์พระคริสต์ (เทียบ กฤษฎีกา # 36, 37)

    (3) ปรับโครงสร้างและกระบวนการในการดำเนินงานของพระศาสนจักรทุกระดับ (เทียบกฤษฎีกา # 33, 34, 35, 40)

    --------------------------------------- [↑](#endnote-ref-11)